Odd Nerdrum: - Ble psyket kraftig ut
The Nerdrum Institute (TNI) inngikk i 2009 en eksklusiv tiårig avtale med kunstneren om å markedsføre og selge Odd Nerdrums kunst over hele verden. «Ingen kan tvinges til å elske. Vil den ene ut, er det slutt», het det i en e-post Spildo sendte til The Nerdrum Institute i november 2011. Bak TNI står kunstrådgiveren Bjørn Li, tidligere direktør for Nasjonalmuseet Allis Helleland og tidligere direktør for Kunsthuset, Kjell Wenstad, som har henholdsvis 40, 20 og 40 prosent av aksjene i selskapet. - Allis Helland var den utløsende faktor for at avtalen med instituttet ble noe av i det hele tatt. Hadde inntrykk av at hun var fri og ikke så akademisk forpliktet. Hun brøt med mange konvensjoner. Det var helt avgjørende at hun kom inn i bildet, forsikrer Odd Nerdrum i sin vitneforklaring i Larvik tingrett. - Det var ikke den gnisten jeg hadde ventet meg. Det forbauset meg, egentlig. Jeg sa jo, da vi underskrev avtalen, at det er bare på grunn av en person at jeg undertegner avtalen, det er Allis Helland. Det understreket jeg flere ganger, tilføyer kunstneren.Nerdrum gir uttrykk for overraskelse over eierandelen til Helland. - Det var en krenkelse av meg som person at hun bare fikk 20 prosent av pengene. Oppfatter det nesten som et kontraktbrudd at hun fikk så lite. Jeg var bestyrtet. Fordelingen av aksjer i instituttet, som er organisert som et AS, var også tema under rettssakens første dag. - Det forklarer kanskje hvorfor Helland har brukt så lite tid på dette samarbeidet, bemerker Stein Erik Hove, som dessuten kategorisk fastlo at The Nerdrum Institute ikke har fått til noe som helst, bortsett fra det som allerede var initiert av Nerdrum selv. Nerdrum bestrider ikke at Li og Wenstad hadde mye å gjøre. - Mye av arbeidet de utførte var utmerket, men jeg ville aldri inngått en avtale med dem. De har ikke noen forbindelser i utstillingsmiljøene. Det var Allis Helland jeg var ute etter, forklarer han. I desember 2011, to år etter at avtalen ble inngått, var det et evalueringsmøte mellom Nerdrum og TNI i Paris. - Helland sa til meg, «Du er ingen ting. Du har ingen posisjon i utlandet. Ingen museer vil stille deg ut. Det finnes ingen interesse». - Slik jeg oppfatter det, psyket hun meg kraftig ut. Jeg oppfattet stemningen i rommet som truende, hevder Nerdrum. Nerdrum antyder at han fikk inntrykk av at TNI hadde gitt opp samarbeidet allerede da, slik at det ikke var noe poeng i å fortsette. - Jeg kastet overhodet ikke inn noe håndklede, men bare gjorde Nerdrum klar over at han ikke var i klassen av store, internasjonale kunstnernavn som museene ute gjerne var interessert i å lage utstillinger av. De fleste som får slike utstillinger er jo avdøde kunstnere. Hvis vi skulle få til noe, ville det ta tid, sier Helleland. Nerdrum etterlyste utstillinger i store internasjonale museer. Helland hevder hun hadde samtaler om utstilling i prestisjetunge institusjoner som Eremitagemuseet i St. Petersburg og nederlandske Rijksmuseum. Den bitre striden står om avtalen, som skulle løpe frem til 2019, er oppsigelig. - Jeg ville absolutt ikke inngått avtalen om jeg hadde forstått at jeg ikke kunne komme ut av avtalen, erklærer Nerdrum. - Så vidt jeg kan forstå, stemmer det at vi kunne gå ut av kontrakten, om samarbeidet ikke fungerte, hevder maleren. - Men det står ikke noe om det, spør Espen Komnæs, advokat for TNI. - Jeg er klassisk maler. Jeg forstår ikke abstraksjoner, repliserer Nerdrum. - Vi har prøvd å få til en løsning, antar jeg.TNI skulle arbeide for å gjøre Nerdrums kunst kjent for et stort internasjonalt publikum - og skulle til gjengjeld få 50 prosent kommisjon for å selge hans kunst. - Ingen kan tvinge noen til å arrangere utstillinger. Det er ikke slik det fungerer, fastslår Kjell Wenstad fra TNI i sin partsforklaring. - Det har aldri, ikke en eneste gang, vært snakk om at avtalene ikke var bindene. Alle var innforstått med det fra første stund. Odd er vant til bindende avtaler fra USA. Bjørn og jeg ville aldri inngått et slikt samarbeide om avtalen ikke var bindende, presiserer Wenstad videre. - Nerdrum har i retten i dag sagt at du har fortalt ham at det var lett å komme ut av avtalen, stemmer det? spør advokat Komnæs. - Nei, nei, nei. Det ville jeg aldri sagt, fremholder Wenstad.TNI mener at det store spørsmålet i saken er om TNI skal bære alle kostnadene alene etter at avtalen ble brutt, eller om Nerdrum også skal ta en del av dem. Det er blitt sagt at Nerdrum ble forledet inn i en avtale han ikke forsto omfanget av. Nok en gang blir Nerdrums sykdom trukket frem i retten. Kunstneren lider av tourettes syndrom og angst. Av sluttinnlegget til Nerdrums advokat, Stein Erik Hove, fremkommer det at Nerdrum valgte å avslutte avtalen fordi han mente at samarbeidet ikke hadde skapt noe ny aktivitet. I sluttinnlegget fra Hove går det fram at Hellelands deltagelse var avgjørende for inngåelsen av avtalen. - Da det viser seg i ettertid at Helleland bare har en aksjeandel på 20 prosent i TNI, og således ikke har vært tilstrekkelig involvert i arbeidet etter kontrakten, er dette i seg selv et vesentlig avtalebrudd, fremholder Hove. Av hjemmesiden til TNI fremgår det at instituttet i 2011 tilrettela utstillingene «Taxes and Mistreated Animals» i Edsvik Konsthall i Sollentuna i Sverige, «Odd Nerdrum Prophet der Malerei» i Panorama Museum i Bad Frankenhausen i Tyskland og «The Kings of Paiting» (fellesutstilling med Anders Zorn) på Blaafarveværket. - Nesten alt, bortsett fra Panorama, er lokale museer. Det er forøvrig helt utmerkede museer, men poenget er at sarabeidet skulle utløse utstillinger i et større format, som hun hadde arbeidet innenfor, understreker Nerdrum.- Det var knapper og glansbilder. Dette er ikke det jeg forventet av Allis. Det kunne jeg håndtert selv, sier Nerdrum om utstillingen i Tyskland. - Hvis Helland visste at det ville være umulig å få meg inn på store museer, fordi jeg ikke var betydelig nok, hadde hun en klar forpliktelse til å si i fra og trekke seg, mener kunstneren. - Allis hadde den minst takknemlige oppgaven av oss alle. Ingen kan forvente å få til store museumsutstillinger i løpet av ett og et halvt år. Det er et helt urimelig krav. Hvorfor klarte ikke Forum Gallery å få til en eneste stor utstilling i løpet av 10 år, spør Wenstad retorisk. - Vi overtok ikke akkurat en butikk som gikk av seg selv. Bildene til Odd hopet seg opp på lager, bemerker han ellers.I de to første driftsårene hadde Nerdrum-instituttet til sammen 4,8 millioner i driftsinntekter og et resultat etter skatt på om lag 3,5 millioner, hvorav 1,2 millioner ble avsatt i utbytte til de tre eierne. - Inntektene stammer fra vår provisjon på salget av Odds bilder. Det var snakk om to eller fire i året, opplyser Wenstad, som har ansvaret for økonomien til TNI. - Du ser at omsetningen er stigende, sier han om regnskapsåret 2011. Vi begynte å få til ting, sier han om tallene. - Målet var å selge 10 bilder i året. Det skulle vi klart å få til. Men i november 2011 avsluttet kunstneren samarbeidet. - Det ble null i inntekter og masse utgifter, bemerker Wenstad. - Vi kunne ikke jobbe med andre kunstnere, fordi vi i avtalen var forpliktet til å kun konsentrere oss om Nerdrum, forklarer han. Nerdrum varslet at han ville avslutte samarbeidet i en e-post til Dagens Næringsliv. Han gjorde dette uten å varsle TNI om offentliggjøringen. Nerdrum-instituttets driftsinntekter ble i 2012 redusert til 200.000 kroner og resulterte i et minus på drøyt 700.000. - Det følger av alminnelig obligasjonsrett at en avtale skal holdes. En tidsbestemt avtale kan ikke termineres før kontraktstiden er utløpt, med mindre medkontrahenten samtykker. TNI har aldri gitt noe samtykke, skriver instituttets advokat Espen Komnæs i sitt sluttinnlegg.Dette er imidlertid ikke første gang Nerdrum og TNI møtes i Larvik tingrett. Av frykt for at Nerdrum ikke ville gjøre opp for seg dersom han ble idømt å betale erstatning, fikk TNI i februar 2012 rettens medhold om at Nerdrums praktfulle eiendom, Røvik gård utenfor Stavern, ble tatt i arrest for 13 millioner. Årsaken var at Nerdrum og hans kone, Turid Spildo, la ut Røvik gård til salgs i 2011 for 22 millioner kroner. TNI ville forhindre at Nerdrum skulle få mulighet til å selge eiendommen og bringe pengene ut av Norge, før de hadde fått sin sak opp for retten. Til slutt ble arresten opphevet av retten, fordi Nerdrum valgte å beholde Røvik gård og meldte flytting hjem til Stavern fra Frankrike.The Nerdrum Institute har lagt ned påstand om at Nedrum må betale erstatning «med et beløp som fastsettes etter rettens skjønn». Et foreløpig anslag på tapet i løpet av den tiårige kontraktsperioden er 23 millioner kroner, men det endelige anslaget vil først komme fram under bevisførselen i retten. Nerdrum har de siste årene vært nødt til å møte i retten i flere saker. Kunstneren ble tidligere i år dømt til fengsel i ett år og åtte måneder for grovt skattesvik. Åtte måneder av straffen er gjort betinget. Nerdrum har anket til Høyesterett, og ber om at hele dommen gjøres betinget. Odd Nerdrum saksøkte også Skatt Øst for å ha blitt etterlignet og pålagt å skatte av 14 millioner kroner for inntektsårene 1998 til 2002. Denne saken tapte han både i tingretten og lagmannsretten, og Høyesterett har avvist å behandle søksmålet.
Ifølge Odd Nerdrum (70) ble han kraftig psyket ut under et møte med The Nerdrum Institute, som har saksøkt kunstneren for avtalebrudd og fremmet et erstatningskrav på 23 millioner kroner.